9
Ema Jesús macanaraca ema achane máimiuchurehi eta mapuchuquiva
1 Tacahe, eta mapaisirahi ema Jesús te tajuhe eta avasare, máetupiacapa ema achane máimiuchurehi eta mapuchuquivahi. 2 Eta véhisirapahi ema Jesús viti máimitureana, viyaserecapa éma:
—Tata maestro, ¿tájahapuca tiviuchahi ema maca eta mapuchuquivahi te tiúchucainapa? ¿Énapuca tiviuchanahi ena ticachichana, téhesera mapecaturaichuhipuca éma? —vicahepa.
3 Tacahe, tijicapahavipa:
—Váhinéni étaina taviuchahini eta mapecatura éma. Énaripa ena ticachichana, váhivare énaparacaina. Matuparahaichuhi me Viya, mavarairahi nímerecayarehi puiti eta máitupajijiasiravahi ema Tata. 4 Núti apanava nucamapurayare eta sache níchirayare eta máematanerepiana ema Tata eta mavanesiranuhi taicha járajapavare eta yati nájina ticaematanena. 5 Ticamapuravacarerichaha eta nutiarihirahi te juca apaquehe nuti namicahuhi ena achaneana —macahepa.
6 Tásiha, tiátutuicapa te apaquehe ema Jesús. Máepiyacapa eta tiúrajichicha te matuture. Mayajihauquichapa ema púchuqui. 7 Tásiha, máichapa:
—Piyana picasipauquipana tayehe eta noque ticaijare Siloé —máichapa. (Te véchajiriruva, eta Siloé ticaijare Vanairuca.)
Tacahe, ema púchuqui tiyanapa ticasipauquipanahi. Tíjahúchava tímairirica. Tichavapa te mapena. 8 Náraminehi ichape ena machacayapenanahi énapa ena tímatianahi eta mapuchuquivainihi. Tásiha, nacahepa:
—Vímatihi ema émana limosnerohi púchuquihi. Émasera ema maca achane tímairiricahi. ¿Apanapuca éma? —nacahepa.
9 Najicapapa ena tímatianahi yátupi:
—Émara ema maca.
Ema apana, macahevare:
—Vahi émaina. Mavasichucha.
Émasera ema achane púchuquinihi máichavacapa:
—Nútira núti púchuquinuinihi —macahepa.
10 Tásiha, nayaserecapa ema achane:
—¿Tájaha pícharacavahi eta pímairirisirahi? —náichapa.
11 Éma majicapapa:
—Ema maena achane ticaijare Jesús máepiyacahi eta tiúrajichicha. Tásiha, tiyajihauquichanupa. Tivanecanupa nucasipauquipana te noque Siloé. Te nuyanapa nucasipauquipanahi, nímairiricarinehi —máichavacapa.
12 Éna náichapa:
—¿Táviha ema mácara achane?
Éma majicapapa:
—Jéhepuca, vahi nécha.
Ena tuparairucana navaraha náecha eta manarasirahi ema púchuquinihi
13-14 Tacahe, nasamairiricapa ena fariséoana eta manarasirahi ema púchuquinihi. Tásiha, nacavanairipipa náepana ema púchuquinihi, taicha natanucahi éna eta tiviuchayarehi ema Jesús. Ichaperinehi eta nacatianasirahi éma táichavenehi eta máipuresirahi te jena sache sávarumuhuquenehi. 15 Te títecapapa ema púchuquinihi, nacatupihapa éma te namirahu. Nayaserecapa tájahahipuca táicharacavahi eta máimairirisiraipahi. Éma, máichavacapa:
—Ema achane típuchanuhi tiyajihauquichanuhi eta mátuture. Tásiha, nucasipauquipa. Nímairiricapa —macahepa.
16 Nararihi ena nacahepa:
—¡Ema mácara achane vahi machaneraina ema Viya, taicha vahi mapicauchahini eta sávarumuhuana tacapicahuquene!
Ena apamuriana, ánivare nacahe:
—Váiparinehisera máituruequenehaimahi maicha eta tiáramicareana te yátupinahini macapecaturarahihíni —nacahepa.
Tacahe, apanapanenejiana eta napanereruana.
17 Tásiha, nápechavare nayasereca ema achane:
—¿Tájaha picayema píti mayehe ema achane ticaimairiricavihi?
Éma, máichavacapa:
—Núti németeaca émahi ema profeta.
18 Énasera ena tuparairucana váhiquene nasuapahini eta émairahi ema púchuquini. Tásiha, náimichuhapa ena ticachichanahi. 19 Nayaserecapa:
—Vivaraha viyaserecahe: ¿Yátupihi eta máimiuchurehi eta mapuchuquiva ema pichicha? ¿Tájaha táichararacavahi eta máimairirisirahi puiti?
20 Ena ticachichanahi najicapapa:
—Yátupi ema maca ema vichicha. Máimiuchurehivare eta mapuchuquivainihi. 21 Váhisera véchahini tájahapuca táicharacavahi eta máimairirisirahi. Váhivare vecha nájahapuca ticaimairiricahi. Émaina eyasereca. Ajairaripa éma. Émapa téchinavahi eta mametasiraheyare —náichapa.
22 Tacahehi eta najicapirahi taicha tipicanahi éna nacaicuñahini, nacaquijihivaréni te náurujisirarevana taicha ena ticatianacanahi ema Jesús nacuchucapa eta vantu, nacavanaripirapa nacuija nasuapa ema Jesús émairahi ema Cristo. 23 Eta tacahehi eta náichirahi: “Émaina eyasereca. Émapa téchinavahi”.
24 Tacahe, ena tuparairucana nápechavare náicha ema achane púchuquini. Ánipa nacahepa:
—Pátupiruva pimetacahavi te máijarepuca ema Viya eta pinarasirahi. Vítisera vímatihi ema maena achane tisipecaturarahi —nacahepa.
25 Éma majicapavarepa:
—Jéhepuca, vahi necha núti te tisipecaturarahihipuca éma. Tacarichu néchahi eta nupuchuquivainihi nuti, puítisera nímairiricaripa máicha —macahepa.
26 Nápechavare nayasereca éna:
—¿Tájaha máicharacavihi eta macaimairirisiravihi?
27 Majicapavarepa éma:
—Cápachi numetacaheripa. Vuíchahacaru esuapanu. ¿Evarahahipucasera éhicayare éma éti apanavare? —máichavacapa.
28 Tacahe, nacajachapa éma:
—¡Pítisera péhicaipahi éma! Vítisera véhicahi ema víyarahaini Moisés. 29 Taicha véchahi eta máechajisihahi ema Viya ema Moisés. Émasera ema máenatataji, vahi vecha távihapuca másiha —nacahepa.
30 Ema achane majicapavarepa:
—¡Tájina échaquenéna éti páureanasami! Vahi ímatiequeneha távihapuca másihahi ema ticaimairiricanuhi. 31 Váhipuca echa váiparinehi tisamacaremahi mayehe ema Viya mácani achane ticapecaturarahi. Nacarichu tisuapacareanahi nácani títauchanahi eta mavanairipianahi ema Viya. 32 Váhivare visamairirica nácani nacaimairiricahini ema mácani máimiuchurehi eta napuchuquiva. 33 Núti németeaca te tacuijahini eta vanairucairahi me Viya ema maena achane, váhiva macuratahahini maicha eta tiáramicareana máichaqueneanahi —máichavacapa.
34 Tacahe, tisemanapa éna eta máichiravacahi. Nacahepa:
—¡Píti pétaviurequenehi eta picapecaturaivahi! ¡Éta tiviuchavihi! ¡Puiti pisapihapa pivarahaya pímitucahavi víti! —náichapa.
Tásiha, nacuchucapa éma.
Ena tépiyacavanahi púchuquiana taicha eta namasuapajiraivahi
35 Ema Jesús masamairiricapa eta náquijisirahi ema máipuchaquenehi. Tásiha, te macainunavarepa, máichapa:
—¿Pisuapapuca píti ema Machicha ema Viya?
36 Ema achane majicapapa:
—Pimetacanupaini, tata. ¿Nájahapuca ema Machicha ema Viya, apaesa nusuapahini? —macahepa.
37 Ema Jesús majicapapa:
—Nútiripara nuti pímahaquenehi, nuti péchajirunuhi.
38 Tacahe, ema achane tépuyucapa te mamirahu ema Jesús. Tásiha, máichapa:
—Nusuapavi, Tata —macahepa.
39 Ema Jesús máichavarepa:
—Núti tímitecanuhi te juca apaquehe, nímimatichayare ena máimatirahanahi eta yátupiqueneana máechajiriruvanahi ema Viya, apaesa náimatiequeneha. Eta juca tímicutijiricavahi nucaimairiricayarehi nácani púchuquianahi tayehe eta máechajiriruvanahi ema Viya. Nácanisera tímijachavanahi téchemarahiana, nímahaya te najacapapuca eta nímiturapi, tísapavanayarepuca eta nucaimairirisiravacayare. Téhesera vahi nacuisapava, tiápajupanavainapa eta napuchuquivayare. Étapa naviurevayarehi —macahepa.
40 Tacahe, ena fariséoana natiarihiqueneanahi te machacaya, eta nasamirahi, nayaserecapa:
—Píti pímijachahaviripapuca púchuquihavihi. ¡Váhira púchuquihavinahini! —nacahepa.
41 Ema Jesús majicapavacapa:
—¡Éti épiyacavahi púchuquihe! Taicha vahi evaraha esuapanuhini. Tásiha, tanasipa eta eviurevahi táichavenehi eta epecaturana. Te yátupinahipucaini esuapanuhini, tacuijahini taviuchahehini —máichavacapa.